				|

		52014PC0719

			Prijedlog UREDBE VIJEĆA o utvrđivanju ribolovnih mogućnosti za određene riblje stokove i skupine ribljih stokova u Crnom moru za 2015. /* COM/2014/0719 final - 2014/0341 (NLE) */

			   	OBRAZLOŽENJE
1.           KONTEKST PRIJEDLOGA
·      Razlozi za prijedlog i njegovi ciljevi
Uredbom (EZ) br. 1380/2013 Europskog
parlamenta i Vijeća o zajedničkoj ribarstvenoj politici, izmjeni
uredaba Vijeća (EZ) br. 1954/2003 i (EZ) br. 1224/2009 i stavljanju izvan
snage uredaba (EZ) br. 2371/2002 i (EZ) br. 639/2004 i Odluke Vijeća
2004/585/EZ nastoji se osigurati da se živi vodeni resursi iskorištavaju u
skladu s održivim gospodarskim, ekološkim i društvenim uvjetima. Važan
instrument u tom pogledu jest godišnje utvrđivanje ribolovnih
mogućnosti u obliku ukupnog dopuštenog ulova (TAC), kvota i
ograničenjâ ribolovnog napora.
Cilj je ovog prijedloga utvrditi ribolovne
mogućnosti za države članice za 2015. u pogledu komercijalno
najvažnijih ribljih stokova u Crnom moru.20
·      Opći kontekst
Kontekst prijedloga utvrđen je u
Komunikaciji Komisije o savjetovanju u vezi s ribolovnim mogućnostima za
2015. (COM(2014) 388 završna verzija).
Znanstveni, tehnički i gospodarski odbor
za ribarstvo (STECF) dostavio je 31. listopada 2014. znanstveno mišljenje o
ribolovnim mogućnostima u Crnom moru za 2015.
Prijedlog sadržava dio koji je važan za
upravljanje ribarstvom u Crnom moru u 2015. u kojem su utvrđeni TAC-ovi i
kvote.
·      Postojeće odredbe u području prijedloga
Ribolovne mogućnosti i način njihove
dodjele državama članicama uređuju se na godišnjoj razini. Zadnji
takav zakonodavni akt je Uredba Vijeća (EU) br. 24/2014[1] od 10. siječnja
2014. o utvrđivanju ribolovnih mogućnosti za 2014. za određene
riblje stokove koje se primjenjuju u Crnom moru.
Osim godišnjih ribolovnih mogućnosti
potrebno je navesti sljedeće mjere koje su relevantne za ribarstvo u Crnom
moru i koje su obuhvaćene ovim prijedlogom:
–
Najmanje veličine za očuvanje i najmanje
veličine oka mreže za ribolov oblića u Crnom moru utvrđene su
Uredbom (EU) br. 227/2013 Vijeća i Europskog parlamenta od 13. ožujka
2013.[2]
o izmjeni Uredbe Vijeća (EZ) br. 850/98 o očuvanju ribolovnih
resursa putem tehničkih mjera za zaštitu nedoraslih morskih organizama i
Uredbe Vijeća (EZ) br. 1434/98 o uvjetima pod kojima se može
iskrcavati haringa za industrijske svrhe koje ne obuhvaćaju izravnu
prehranu ljudi.
–
Opća komisija za ribarstvo Sredozemlja (GFCM)
na svojem je 37. zasjedanju (Split, svibanj 2013.) donijela Preporuku
GFCM/37/2013/2 o utvrđivanju minimalnih standarda za jednostruke mreže
stajaćice za ribolov oblića i očuvanje kitova u Crnom moru.
·      Sukladnost s drugim politikama i ciljevima EU-a
Predložene mjere u skladu su s ciljevima i
pravilima zajedničke ribarstvene politike i politikom Unije za održivi
razvoj.
2.           REZULTATI SAVJETOVANJA SA
ZAINTERESIRANIM STRANAMA I PROCJENE UČINKA
·      Prikupljanje i primjena stručnog znanja
Glavne organizacije/stručnjaci koji su
sudjelovali u savjetovanju
Znanstvena organizacija koja je sudjelovala u
savjetovanju jest Znanstveni, tehnički i gospodarski odbor za ribarstvo
(STECF).
Unija svake godine traži
znanstveno mišljenje STECF-a o stanju važnih ribljih stokova. Mišljenje
dostavljeno u listopadu 2014. odnosi se na sve stokove Crnog mora za koje se
predlažu TAC-ovi.
·      Savjetovanje sa zainteresiranim stranama
Savjetovanje sa
zainteresiranim stranama provedeno je putem Komunikacije Komisije o
savjetovanju u vezi s ribolovnim mogućnostima za 2015. Znanstvenu osnovu
prijedloga čini stručno mišljenje STECF-a.
·      Procjena učinka
Temeljeno na znanstvenom
mišljenju, predložene mjere dovest će do izmjena ribolovnih
mogućnosti u pogledu količina ulova za ribarska plovila Unije u Crnom
moru.
Prijedlog ne odražava samo
kratkoročnu zabrinutost, već je i dio dugoročnijeg pristupa usmjerenog
na postupnu prilagodbu ribolova na dugoročno održive razine.
Pristup primijenjen u ovom
prijedlogu mogao bi stoga srednjoročno do dugoročno dovesti do
smanjenog ribolovnog napora, a dugoročno do stabilnih ili povećanih
kvota. Očekuje se da će dugoročne posljedice pristupa biti
smanjen utjecaj na okoliš kao posljedica prilagodbe ribolovnog napora i
neizmijenjenih ili povećanih iskrcaja. Održivost ribolovnih aktivnosti
dugoročno će se povećati.
3.           PRAVNI ELEMENTI PRIJEDLOGA
·      Sažetak predloženog djelovanja
Prijedlogom se utvrđuju ograničenja
ulova primjenjivih na ribarstvo Unije u Crnom moru radi osiguranja biološki,
gospodarski i društveno održivih razina ribarstva, što je i cilj
zajedničke ribarstvene politike.
·      Pravna osnova
Članak 43. stavak 3. Ugovora o
funkcioniranju Europske unije.
·      Načelo supsidijarnosti
Prijedlog je u isključivoj nadležnosti
Unije, kako je navedeno u članku 3. stavku 1. točki (d) Ugovora o
funkcioniranju Europske unije. Načelo supsidijarnosti stoga se ne
primjenjuje.
·      Načelo proporcionalnosti
Prijedlog je u skladu s načelom
proporcionalnosti iz sljedećeg razloga.
Zajednička ribarstvena politika jedna je
od zajedničkih politika. U skladu s člankom 43. stavkom 3. UFEU-a
Vijeće donosi mjere o utvrđivanju i raspodjeli ribolovnih
mogućnosti.
Predloženom Uredbom Vijeća ribolovne
mogućnosti dodjeljuju se državama članicama. Uzimajući u obzir
članak 16. stavke 6. i 7. te članak 17. Uredbe br. 1380/2013,
države članice slobodne su te mogućnosti dodijeliti plovilima koja
plove pod njihovim zastavama na način koji smatraju primjerenim. Države
članice stoga imaju širok manevarski prostor za odlučivanje o
društveno-gospodarskom modelu koji su odabrale za iskorištavanje ribolovnih
mogućnosti koje su im dodijeljene.
Prijedlog nema nove financijske posljedice za
države članice. Ovu Uredbu Vijeće donosi svake godine, a javna i
privatna sredstva potrebna za njezinu provedbu već su na raspolaganju.
·      Izbor instrumenata
Predloženi instrumenti: uredba.
Riječ je o prijedlogu za upravljanje
ribarstvom koji se temelji na članku 43. stavku 3. UFEU-a i koji je u
skladu s člankom 16. Uredbe (EU) br. 1380/2013.
4.           POSLJEDICA ZA PRORAČUN
Ne postoje nikakve posljedice za proračun
Unije.
5.           NEOBVEZNI ELEMENTI
·      Pojednostavnjenje
Prijedlogom se predviđa dodatno
pojednostavnjenje administrativnih postupaka za tijela javne vlasti (EU-a ili
nacionalna) jer sadržava odredbe slične onima iz Uredbe o ribolovnim
mogućnostima u Crnom moru iz 2014.
·      Klauzula o preispitivanju/reviziji/vremenskom ograničenju
valjanosti
Budući da se odnosi na godišnju uredbu za
2015., prijedlog ne uključuje klauzulu o reviziji.
·      Detaljno obrazloženje
Prijedlogom se utvrđuju ribolovne
mogućnosti za 2015. za određene stokove ili skupine stokova za države
članice koje obavljaju ribolov u Crnom moru.
Obveza iskrcavanja za
stokove ulovljene određenim vrstama ribolova počinje se primjenjivati
od 1. siječnja 2015. U Crnom moru taj se ribolov odnosi na ribolov malih
pelagijskih vrsta, točnije, ribolov papaline koja čini jedan od
stokova obuhvaćenih TAC-ovima i kvotama u ovoj Uredbi.
Uvođenjem obveze
iskrcavanja predložene ribolovne mogućnosti odražavaju u skladu s
člankom 16. stavkom 2. Uredbe (EU) br. 1380/2013 razliku između
iskrcanih i ulovljenih količina. To se provodi na temelju zaprimljenog
znanstvenog mišljenja za riblje stokove u ribolovu iz članka 15. stavka 1.
Uredbe (EU) br. 1380/2013. Ribolovne mogućnosti trebalo bi utvrditi i u
skladu s člankom 16. stavkom 1. (koji se odnosi na načelo relativne
stabilnosti) i člankom 16. stavkom 4. (koji se odnosi na ciljeve
zajedničke ribarstvene politike i pravila predviđena višegodišnjim
planovima). Predložene brojke temelje se na znanstvenom
mišljenju i okviru za utvrđivanje TAC-ova i kvota utvrđenih u Komunikaciji Komisije o savjetovanju u vezi s ribolovnim
mogućnostima za 2015.
S obzirom na namjeru
Komisije da osigura održivo korištenje ribolovnim resursima, u skladu s
politikom i međunarodnim obvezama Unije, i pritom održi stabilnost
ribolovnih mogućnosti, godišnje promjene TAC-ova ograničavaju se u
mjeri u kojoj je to izvedivo uzimajući u obzir stanje određenog
stoka.
TAC-ovi i kvote dodijeljeni državama
članicama navedeni su u Prilogu predloženoj Uredbi.
U skladu s člankom 2. Uredbe
Vijeća (EZ) br. 847/96[3]
predlaže se da se članci 3. i 4. ne primjenjuju na stokove obuhvaćene
ovom Uredbom. Međutim, u skladu s člankom 15. stavkom 9. Uredbe (EU)
br. 1380/2013 fleksibilnost iz godine u godinu koja je tom Uredbom
predviđena primjenjuje se na stokove obuhvaćene obvezom iskrcavanja.
2014/0341 (NLE)
Prijedlog
UREDBE VIJEĆA
o utvrđivanju ribolovnih mogućnosti
za određene riblje stokove i skupine ribljih stokova u Crnom moru za 2015.
VIJEĆE EUROPSKE UNIJE,
Uzimajući u obzir Ugovor o funkcioniranju
Europske unije, a posebno njegov članak 43. stavak 3.,
uzimajući u obzir prijedlog Europske
komisije,
budući da:
(1)       Člankom 43. stavkom
3. Ugovora predviđa se da Vijeće na prijedlog Komisije donosi mjere o
utvrđivanju i raspodjeli ribolovnih mogućnosti.
(2)       Uredbom (EU)
br. 1380/2013 Europskog parlamenta i Vijeća[4] zahtijeva se donošenje
mjera očuvanja uzimajući u obzir raspoložive znanstvene,
tehničke i gospodarske savjete, uključujući, gdje je to
relevantno, izvješća koja je sastavio Znanstveni, tehnički i
gospodarski odbor za ribarstvo (STECF).
(3)       Zadatak je Vijeća
donositi mjere za utvrđivanje i raspodjelu ribolovnih mogućnosti po
ribolovu ili ribolovnim skupinama u Crnom moru, prema potrebi
uključujući određene uvjete koji su funkcionalno povezani s tim.
U skladu s člankom 16. stavcima 1. i 4. Uredbe
(EU) br. 1380/2013 ribolovne bi mogućnosti trebalo raspodijeliti među
državama članicama tako da se svakoj državi članici osigura relativna
stabilnost ribolovnih aktivnosti za svaki stok ili ribolov te uzimajući u
obzir ciljeve zajedničke ribarstvene politike iz članka 2. stavka 2.
te Uredbe.
(4)       Ukupne dopuštene ulove
(TAC-ove) trebalo bi utvrditi na temelju raspoloživog znanstvenog mišljenja,
uzimajući u obzir biološke i društveno-gospodarske aspekte, istodobno
osiguravajući pravedno postupanje među različitim ribarskim
sektorima, kao i mišljenja koja su dionici izrazili tijekom savjetovanja.
(5)       Za ribolov papalina obveza
iskrcavanja iz članka 15. stavka 1. Uredbe (EU) br. 1380/2013
primjenjuje se od 1. siječnja 2015. Člankom 16. stavkom 2. te Uredbe
predviđa se da se, kada se uvodi obveza iskrcavanja u pogledu ribljeg
stoka, ribolovne mogućnosti utvrđuju uzimajući u obzir promjenu
od utvrđivanja ribolovnih mogućnosti koje odražavaju iskrcavanje do
utvrđivanja ribolovnih mogućnosti koje odražavaju ulove.
(6)       Primjena ribolovnih
mogućnosti utvrđenih u ovoj Uredbi podliježe Uredbi Vijeća (EZ)
br. 1224/2009[5],
posebno njezinim člancima 33. i 34. o evidentiranju ulova i dostavi
podataka o iscrpljenju ribolovnih mogućnosti. Stoga je potrebno navesti
šifre kojima se države članice trebaju koristiti pri slanju podataka
Komisiji, a koje se odnose na iskrcaje stokova koji podliježu ovoj Uredbi.
(7)       U skladu s
člankom 2. Uredbe Vijeća (EZ) br. 847/96[6] potrebno je utvrditi
stokove obuhvaćene raznim mjerama iz tog članka.
 (8)      Kako
bi se izbjegao prekid ribolovnih aktivnosti i ribarima iz Unije osigurala
sredstva za život, važno je predmetno ribarstvo u Crnom moru otvoriti 1.
siječnja 2015. Zbog hitnosti ova bi Uredba trebala stupiti na snagu odmah
nakon objave,
DONIJELO JE OVU UREDBU:
POGLAVLJE I.
Područje primjene i definicije
Članak 1.
Predmet
Ovom se Uredbom utvrđuju ribolovne
mogućnosti za 2015. za određene riblje stokove u Crnom moru.
Članak 2.
Područje primjene
Ova se Uredba primjenjuje na ribarska plovila
Unije koja djeluju u Crnom moru.
Članak 3.
Definicije
Za potrebe ove Uredbe primjenjuju se
sljedeće definicije:
(a)          „GFCM” znači Opća komisija
za ribarstvo Sredozemlja;
(b)          „Crno more” znači geografsko
potpodručje 29 kako je definirano u Prilogu I. Uredbi (EU)
br. 1343/2011 Europskog parlamenta i Vijeća[7];
(c)          „ribarsko plovilo” znači svako
plovilo opremljeno za komercijalno iskorištavanje morskih bioloških resursa;
(d)          „ribarsko plovilo Unije” znači
ribarsko plovilo koje plovi pod zastavom države članice i registrirano je
u Uniji;
(e)        „stok” znači morski biološki resurs koji se pojavljuje
na određenom području upravljanja;
(f)        „ukupni dopušteni ulov” (TAC) znači količina
svakog stoka koja se smije:
i. uloviti
tijekom razdoblja od jedne godine u slučaju ribolova koji podliježe obvezi
iskrcavanja u skladu s člankom 15. Uredbe (EU) br. 1380/2013 ili
ii. iskrcati
tijekom razdoblja od jedne godine u slučaju ribolova koji ne podliježe
obvezi iskrcavanja u skladu s člankom 15. Uredbe (EU) br. 1380/2013;
(g)          „kvota” znači udio TAC-a
dodijeljen Uniji, državi članici ili trećoj zemlji.
POGLAVLJE II.
Ribolovne mogućnosti
Članak 4.
TAC i raspodjela
TAC-ovi za ribarska plovila Unije, raspodjela tih
TAC-ova među državama članicama te, prema potrebi, uvjeti koji su
funkcionalno povezani s tim, navedeni su u Prilogu.
Članak 5.
Posebne odredbe o raspodjeli
Raspodjelom ribolovnih mogućnosti
među državama članicama kako je utvrđena u ovoj Uredbi ne dovode
se u pitanje:
(a)          razmjene u skladu s člankom 16.
stavkom 8. Uredbe (EU) br. 1380/2013;
(b)          odbici i preraspodjele u skladu s
člankom 37. Uredbe (EZ) br. 1224/2009;
(c)          dodatni iskrcaji dopušteni na
temelju članka 15. stavka 9. Uredbe (EU) br. 1380/2013;
(d)          količine prenesene u skladu s
člankom 15. stavkom 9. Uredbe (EU) br. 1380/2013; [usklađeno
s baltičkim prijedlogom]
(e)          smanjenja u skladu s člancima
105. i 107. Uredbe (EZ) br. 1224/2009.
Članak 6.
Uvjeti za iskrcaj ulova i prilova koji ne podliježu obvezi iskrcavanja
Ulovi i prilovi u ribolovu papaline zadržavaju
se na plovilu ili se iskrcavaju samo ako su ulov ribarskih plovila Unije koja
plove pod zastavom države članice te imaju kvotu i ta kvota nije
iscrpljena.
POGLAVLJE III.
Završne odredbe
Članak 7.
Prijenos podataka
Kada u skladu s člancima 33.
i 34. Uredbe (EZ) br. 1224/2009 Komisiji šalju podatke o iskrcanim
količinama ulovljenih stokova države članice koriste se šiframa
stokova navedenima u Prilogu ovoj Uredbi.
Članak 8.
Stupanje na snagu
Ova Uredba stupa na snagu sljedećeg dana
od dana objave u Službenom listu Europske unije.
Primjenjuje se od 1. siječnja 2015.
Ova je Uredba u cijelosti
obvezujuća i izravno se primjenjuje u svim državama članicama.
Sastavljeno u Bruxellesu,
                                                                       Za
Vijeće
                                                                       Predsjednik
[1]               SL L 9, 14.1.2014., str. 1.
[2]               SL L 78, 20.3.2013., str. 1.
[3]               Uredba Vijeća (EZ) br. 847/96 od 6. svibnja 1996. o
uvođenju dodatnih uvjeta za upravljanje godišnjim ukupnim dopuštenim
ulovom (TAC) i kvotama (SL L 115, 9.5.1996., str. 3.).
[4]               Uredba (EU) br. 1380/2013 Europskog parlamenta i
Vijeća od 11. prosinca 2013. o zajedničkoj ribarstvenoj politici,
izmjeni uredaba Vijeća (EZ) br. 1954/2003 i (EZ) br. 1224/2009 i
stavljanju izvan snage uredaba (EZ) br. 2371/2002 i (EZ) br. 639/2004 i Odluke
Vijeća 2004/585/EZ (SL L 354, 28.12.2013., str. 22.).
[5]               Uredba Vijeća (EZ) br. 1224/2009 od 20. studenoga
2009. o uspostavi sustava kontrole Zajednice za osiguranje sukladnosti s
pravilima zajedničke ribarstvene politike, o izmjeni uredbi (EZ) br.
847/96, (EZ) br. 2371/2002, (EZ) br. 811/2004, (EZ) br. 768/2005, (EZ) br. 2115/2005,
(EZ) br. 2166/2005, (EZ) br. 388/2006, (EZ) br. 509/2007, (EZ) br. 676/2007,
(EZ) br. 1098/2007, (EZ) br. 1300/2008, (EZ) br. 1342/2008 i o stavljanju izvan
snage uredbi (EEZ) br. 2847/93, (EZ) br. 1627/94 i (EZ) br. 1966/2006 (SL L
343, 22.12.2009., str. 1.).
[6]               Uredba Vijeća (EZ) br. 847/96 od 6. svibnja 1996. o
uvođenju dodatnih uvjeta za upravljanje godišnjim ukupnim dopuštenim
ulovom (TAC) i kvotama (SL L 115, 9.5.1996., str. 3.).
[7]               Uredba (EU) br. 1343/2011 Europskog parlamenta i
Vijeća od 13. prosinca 2011. o određenim odredbama za ribolov u
području Sporazuma o GFCM-u (Opća komisija za ribarstvo Sredozemlja)
i o izmjeni Uredbe Vijeća (EZ) br. 1967/2006 o mjerama upravljanja za
održivo iskorištavanje ribolovnih resursa u Sredozemnom moru (SL L 347,
30.12.2011., str. 44.).
PRILOG
prijedlogu uredbe Vijeća o
utvrđivanju ribolovnih mogućnosti za određene riblje stokove i
skupine ribljih stokova u Crnom moru za 2015.

TAC-ovi PRIMJENJIVI NA PLOVILA UNIJE U
PODRUČJIMA GDJE SU TAC-ovi ODREĐENI PREMA VRSTI I PODRUČJU
U tablicama u nastavku utvrđeni su
TAC-ovi i kvote (u tonama žive mase, osim ako je navedeno drukčije) po
stoku te uvjeti koji su funkcionalno povezani s tim PRILOG
.
Riblji stokovi navedeni su abecednim redom
prema latinskom nazivu vrste. Za potrebe ove Uredbe navodi se sljedeća
usporedna tablica latinskih naziva i uobičajenih naziva:
 Znanstveni naziv || Troslovna oznaka (alpha-3) || Uobičajeni naziv
 Psetta maxima || TUR || oblić
 Sprattus sprattus || SPR || papalina
   ||   ||   ||   ||
 Vrsta: || oblić || Zona: || vode Unije u Crnom moru ||
   || Psetta maxima ||   || TUR/F37.4.2.C. ||   ||   ||   ||
 Bugarska ||  36,72 ||   || Analitički TAC Ne primjenjuje se članak 3. Uredbe (EZ) br. 847/96. Ne primjenjuje se članak 4. Uredbe (EZ) br. 847/96.   ||
 Rumunjska ||  36,72 ||   ||
   ||   ||   ||
 Unija ||  73,44 || (1) ||
   ||   ||   ||
 TAC || Nije relevantno ||
 _________ ||   ||   ||
  (1)        Od 15. travnja do 15. lipnja 2015. nisu dopuštene ribolovne aktivnosti, uključujući prekrcaj, prihvat na plovilo, iskrcaj i prvu prodaju.   ||
 Vrsta: || papalina ||   || Zona: || vode Unije u Crnom moru ||   ||
   || Sprattus sprattus ||   || SPR/F37.4.2.C ||
 Bugarska ||   || 8032,5 || Analitički TAC Ne primjenjuje se članak 3. Uredbe (EZ) br. 847/96. Ne primjenjuje se članak 4. Uredbe (EZ) br. 847/96.   ||
 Rumunjska ||   || 3442,5 ||
   ||   ||   ||
 Unija ||   || 11 475 ||
   ||   ||   ||
 TAC || Nije relevantno ||   ||
   ||   ||   ||   ||


				|

		52014PC0462

			Prijedlog UREDBE VIJEĆA o usklađivanju, s učinkom od 1. srpnja 2011., 1. srpnja 2012. i 1. srpnja 2013., stope doprinosa za mirovinsko osiguranje dužnosnika i ostalih službenika Europske unije /* COM/2014/0462 final - 2014/0214 (NLE) */

			   	OBRAZLOŽENJE
1.           KONTEKST PRIJEDLOGA
 Razlozi za prijedlog i njegovi ciljevi Nakon stupanja na snagu Uredbe 1023/2013 o izmjeni Pravilnika o osoblju s učinkom od 1. siječnja 2014. cilj je ovog prijedloga rješavanje neriješenih pitanja povezanih s usklađivanjem stope doprinosa za mirovinsko osiguranje za 2011., 2012. i 2013. kako bi se završio predmet u tijeku pred Sudom (C-453/12) i izbjegao daljnji spor o tom pitanju.
 Opći kontekst Vijeće na temelju članka 83.a stavka 3. Pravilnika o osoblju[1] odlučuje o stopi doprinosa i svim promjenama u vezi s dobi za umirovljenje u okviru aktuarske procjene koja se svakih pet godina provodi u skladu s Prilogom XII. radi osiguranja ravnoteže u sustavu. U skladu s člankom 83.a stavkom 4. Pravilnika o osoblju Komisija svake godine predstavlja Vijeću ažuriranu aktuarsku procjenu u skladu s člankom 1. stavkom 2. Priloga XII. U slučaju kada razlika između trenutačne stope doprinosa i stope potrebne za održavanje aktuarske ravnoteže iznosi najmanje 0,25 poena, Vijeće razmatra treba li prilagoditi stopu u skladu s odredbama utvrđenima u Prilogu XII. Eurostat je na temelju članka 13. Priloga XII. Pravilniku o osoblju podnio potrebna izvješća u skladu s prethodno navedenim odredbama, na temelju kojih se određuje stopa doprinosa potrebna za održavanje aktuarske ravnoteže u mirovinskom sustavu za 2011., 2012. i 2013. U skladu s člankom 19. Priloga XIII. Pravilniku o osoblju, kako je zadnje izmijenjen Uredbom br. 1023/2013 Europskog parlamenta i Vijeća, članak 83.a i Prilog XII., koji su bili  na snazi prije 1. studenoga 2013., nastavljaju biti na snazi isključivo za potrebe bilo kakvog usklađivanja potrebnog za poštovanje presude Suda Europske unije u skladu s člankom 266. UFEU-a o primjeni tih odredaba.
2.           REZULTATI SAVJETOVANJA SA ZAINTERESIRANIM
STRANAMA I OCJENE UČINKA
 Savjetovanje sa zainteresiranim stranama
 Upotrijebljene metode savjetovanja, glavni obuhvaćeni sektori i opći profil ispitanika O elementima prijedloga raspravljalo se s predstavnicima osoblja u skladu s odgovarajućim postupcima.
 Sažetak zaprimljenih odgovora i način na koji su oni uzeti u obzir U prijedlogu su uzeta u obzir mišljenja strana koje su sudjelovale u savjetovanju.
 Prikupljanje i korištenje stručnog znanja
 Izračun stope doprinosa za mirovinsko osiguranje potvrdio je aktuarski stručnjak (vanjski konzultant).
 Ocjena učinka Svrha je prijedloga uskladiti stopu doprinosa za mirovinsko osiguranje dužnosnika i ostalih službenika Europske unije za 2011., 2012. (godišnja usklađivanja) i 2013. (petogodišnje usklađivanje) kako bi se održala aktuarska ravnoteža u sustavu. U zakonodavstvu kako je bilo na snazi do kraja 2013. nisu predviđene druge mogućnosti.
3.           PRAVNI ELEMENTI PRIJEDLOGA
Radi poštovanja presude Suda u predmetu
C-63/12, Europski parlament i Vijeće donijeli su uredbe br. 422/2014
i br. 423/2014 od 16. travnja 2014. kojima se s učinkom od
1. srpnja 2011. odnosno 1. srpnja 2012. usklađuju primici od
rada i mirovine dužnosnika i ostalih službenika Europske unije te koeficijenti
ispravka koji se na njih primjenjuju. To je bio dio općeg pristupa
rješavanju sporova koji se odnose na usklađivanja primitaka od rada i
mirovina u 2011. i 2012 i usklađivanje stope
doprinosa za mirovinsko osiguranje u 2011., koji je rezultirao
usklađivanjem od 0 % za 2011. i 0,8 % za 2012.
Tim usklađivanjima plaća i mirovina
osoblja EU-a zahtijeva se odgovarajuće retroaktivno usklađivanje
stope doprinosa za mirovinsko osiguranje za 2013. Nadalje, svrha članka 19. Priloga XIII. Pravilniku o osoblju,
kako je zadnje izmijenjen Uredbom (EU, Euratom) br. 1023/2013 Europskog
parlamenta i Vijeća, jest omogućiti institucijama poduzimanje
potrebnih mjera kako bi riješile sporove koji se odnose na usklađivanja
primitaka od rada i mirovina u 2011. i 2012. i usklađivanje stope
doprinosa za mirovinsko osiguranje u 2011. u skladu s presudom Suda,
uzimajući u obzir legitimna očekivanja osoblja da će institucije
svake godine odlučiti o usklađivanju njihovih primitaka od rada i
mirovina te stopi doprinosa za mirovinsko osiguranje.
Eurostat je u skladu s člankom 13.
Priloga XII. Pravilniku o osoblju podnio izvješća o aktuarskim procjenama
mirovinskog sustava za 2011., 2012. i 2013. s ažuriranim parametrima iz tog
Priloga. U skladu s tim procjenama stopa doprinosa potrebna za održavanje aktuarske
ravnoteže mirovinskog sustava iznosi 11,0 % osnovne plaće za 2011.[2], 9,9 % osnovne
plaće za 2012.[3]
i 10,6 % osnovne plaće za 2013[4].
Stoga bi u interesu aktuarske ravnoteže mirovinskog sustava dužnosnika i
ostalih službenika Europske unije stopu doprinosa trebalo uskladiti tako da
iznosi:
·
11,0 % s učinkom od 1. srpnja 2011.;
·
10,0 % s učinkom od 1. srpnja 2012.[5]; i
·
10,6 % s učinkom od 1. srpnja 2013.
Nadalje, Vijeće na temelju članka
83.a stavka 3. Pravilnika o osoblju odlučuje o stopi doprinosa u okviru
aktuarske procjene koja se svakih pet godina provodi u skladu s
Prilogom XII. radi osiguranja ravnoteže u sustavu.
Aktuarska procjena mirovinskog sustava iz
2013. predstavlja takvu petogodišnju procjenu kojom se od Komisije zahtijeva da
izvrši cjelovitu procjenu sustava za to referentno razdoblje kako bi se
osiguralo da se primijenjenom stopom doprinosa za mirovinsko osiguranje održava
aktuarska ravnoteža mirovinskog sustava. Takvom petogodišnjom procjenom nužno
se podrazumijeva utvrđivanje stope doprinosa za mirovinsko osiguranje za
2011., o čemu Vijeće još nije donijelo konačnu odluku, i ponovno
usklađivanje stope doprinosa za mirovinsko osiguranje za 2012. kako je
navedeno u uvodnoj izjavi 4. Uredbe Vijeća br. 1331/2013 od
10. prosinca 2013.
Godišnje usklađivanje stope doprinosa za
mirovinsko osiguranje u skladu s člankom 83.a stavkom 4.
Pravilnika o osoblju podložno je postupku pred Sudom Europske unije (C-453/12).
Međutim na zahtjev Komisije Sud je privremeno obustavio taj predmet kako
bi se dala mogućnost strankama da postignu opće zakonodavno rješenje
svih pitanja povezanih sa stopom doprinosa za mirovinsko osiguranje, nakon
presude u predmetu C-63/12 o godišnjem usklađivanju primitaka od rada i
mirovina za 2011., kako je predviđeno u članku 19.
Priloga XIII. Pravilniku o osoblju. Cilj aktualnog prijedloga Komisije
jest otvoriti put k rješavanju predmeta C-453/12 i izbjeći daljnji spor
povezan sa „starim” Pravilnikom o osoblju.
Stoga, kako bi se osiguralo održavanje
aktuarske ravnoteže mirovinskog sustava za referentno petogodišnje razdoblje s
pomoću primijenjene stope doprinosa za mirovinsko osiguranje i kako bi se
institucijama omogućilo, kao dio općeg pristupa rješavanju sporova,
poduzimanje potrebnih mjera u pogledu usklađivanja stope doprinosa za
mirovinsko osiguranje u skladu s načelima iskrene suradnje među
institucijama te vodeći računa o legitimnim očekivanjima
osoblja, Komisija podnosi prijedlog Uredbe Vijeća o usklađivanju
stope doprinosa za mirovinsko osiguranje dužnosnika i ostalih službenika s
učinkom od 1. srpnja 2011., 1. srpnja 2012. i 1. srpnja
2013.
4.           UTJECAJ NA PRORAČUN
Utjecaj usklađivanja stope doprinosa za
mirovinsko osiguranje na prihode detaljno je prikazan u priloženom financijskom
izvještaju.
2014/0214 (NLE)
Prijedlog
UREDBE VIJEĆA
o usklađivanju, s učinkom od
1. srpnja 2011., 1. srpnja 2012. i 1. srpnja 2013., stope
doprinosa za mirovinsko osiguranje dužnosnika i ostalih službenika Europske
unije
VIJEĆE EUROPSKE UNIJE,
uzimajući u obzir Ugovor o funkcioniranju
Europske unije,
uzimajući u obzir Pravilnik o osoblju za
dužnosnike i Uvjete zaposlenja ostalih službenika Europske unije, utvrđene
Uredbom (EEZ, Euratom, EZUČ) br. 259/68[6], a posebno njihov
članak 83.a i Prilog XII.,
uzimajući u obzir prijedlog Europske komisije,
budući da:
(1)
Svrha članka 19. Priloga XIII. Pravilniku o
osoblju, kako je zadnje izmijenjen Uredbom br. 1023/2013 Europskog
parlamenta i Vijeća, jest da institucijama omogući poduzimanje
potrebnih mjera kako bi riješile sporove koji se odnose na usklađivanja
primitaka od rada i mirovina iz 2011. i 2012. i usklađivanje stope
doprinosa za mirovinsko osiguranje za 2011. u skladu s presudom Suda,
uzimajući u obzir legitimna očekivanja osoblja da će Vijeće
svake godine odlučiti o usklađivanju stope doprinosa za mirovinsko
osiguranje.
(2)
Kao dio općeg pristupa rješavanju sporova i
kako bi se poštovala presuda Suda u predmetu C-63/12, Europski parlament i
Vijeće donijeli su uredbe br. 422/2014 i br. 423/2014 od
16. travnja 2014. o usklađivanju s učinkom od 1. srpnja
2011. i od 1. srpnja 2012. primitaka od rada i mirovina dužnosnika i
ostalih službenika Europske unije. Tim usklađivanjima zahtijeva se
odgovarajuće retroaktivno usklađivanje stope doprinosa za mirovinsko
osiguranje za 2011., 2012. i 2013.
(3)
Eurostat je u skladu s člankom 13. Priloga
XII. Pravilniku o osoblju podnio izvješća o aktuarskoj procjeni
mirovinskog sustava za 2011., 2012. i 2013. s ažuriranim parametrima iz tog
Priloga. U skladu s tom procjenom, stopa doprinosa potrebna za održavanje
aktuarske ravnoteže mirovinskog sustava iznosi 11,0 % od 1. srpnja
2011., 10,0 % od 1. srpnja 2012. i 10,6 % od 1. srpnja
2013.
(4)
U interesu aktuarske ravnoteže mirovinskog sustava
dužnosnika i ostalih službenika Europske unije stopu doprinosa trebalo bi stoga
retroaktivno uskladiti na 11,0 % osnovne plaće od 1. srpnja
2011., 10,0 % osnovne plaće od 1. srpnja 2012. i 10,6 %
osnovne plaće od 1. srpnja 2013.
DONIJELO JE OVU UREDBU:
Članak 1.
S učinkom od:
–
1. srpnja 2011. stopa doprinosa iz članka
83. stavka 2. Pravilnika o osoblju iznosi 11,0 %.
–
1. srpnja 2012. stopa doprinosa iz članka
83. stavka 2. Pravilnika o osoblju iznosi 10,0 %.
–
1. srpnja 2013. stopa doprinosa iz članka
83. stavka 2. Pravilnika o osoblju iznosi 10,6 %.
Članak 2.
Ova Uredba stupa na snagu sljedećeg dana
od dana objave u Službenom listu Europske unije.
Ova je Uredba u cijelosti
obvezujuća i izravno se primjenjuje u svim državama članicama.
Sastavljeno u Bruxellesu
                                                                       Za
Vijeće
                                                                       Predsjednik
ZAKONODAVNI FINANCIJSKI IZVJEŠTAJ ZA
PRIJEDLOGE
1.           NAZIV PRIJEDLOGA:
Prijedlog uredbe
Vijeća o usklađivanju, s učinkom od 1. srpnja 2011.,
1. srpnja 2012. i 1. srpnja 2013., stope doprinosa za mirovinsko
osiguranje dužnosnika i ostalih službenika Europske unije
2.           PRORAČUNSKE LINIJE:
Poglavlje i
članak:
400 Porez na
plaće dužnosnika i ostalih službenika
Ukupna
utvrđena prava za 2011.: 538,2 milijuna EUR
Ukupna
utvrđena prava za 2012.: 548,9 milijuna EUR
Ukupna
utvrđena prava za 2013.: 569,1 milijun EUR
Proračunska
linija za 2014.: 590,5 milijuna EUR
404 Namet solidarnosti:
Ukupna
utvrđena prava za 2011.: 63,1 milijun EUR
Ukupna
utvrđena prava za 2012.: 64,3 milijuna EUR
Proračunska
linija za 2014.: 68,3 milijuna EUR
410 Doprinosi
osoblja za mirovinsko osiguranje
Ukupna
utvrđena prava za 2011.: 456,4 milijuna EUR
Ukupna
utvrđena prava za 2012.: 449,3 milijuna EUR
Ukupna
utvrđena prava za 2013.: 445,6 milijuna EUR
Proračunska
linija za 2014.: 435,6 milijuna EUR
3.           FINANCIJSKI UTJECAJ
¨      Prijedlog
nema financijski utjecaj.
ý      Prijedlog
nema financijski utjecaj na rashode, ali ima financijski utjecaj na prihode.
Utjecaj je sljedeći:
(milijuna
EUR, na jedno decimalno mjesto)
 Proračunska linija || Prihodi || Šestomjesečno razdoblje koje započinje 1.7.2011. || Šestomjesečno razdoblje koje započinje 1.1.2012. || Šestomjesečno razdoblje koje započinje 1.7.2012. || Šestomjesečno razdoblje koje započinje 1.1.2013. || Šestomjesečno razdoblje koje započinje 1.7.2013. || 2014.
 Članak 400 || Utjecaj na vlastita sredstva || 2,5 || 2,4 || 2,7 || 2,6 || -1,4 || -2,7
 Članak 404 || Utjecaj na vlastita sredstva || 0,6 || 0,6 || 0,7 ||   ||   || -0,8
 Članak 410 || Utjecaj na vlastita sredstva || -11,8 || -11,6 || -12,7 || -12,6 || 6,5 || 12,7
 Stanje nakon djelovanja
   || 2015. || 2016. || 2017. || 2018. || 2019.
 Članak 400 || -2,7 || -2,7 || -2,7 || -2,7 || -2,7
 Članak 404 || -0,8 || -0,8 || -0,8 || -0,8 || -0,8
 Članak 410 || 12,7 || 12,7 || 12,7 || 12,7 || 12,7
4.           DRUGE NAPOMENE
Način
izračuna:
Doprinos za
mirovinsko osiguranje = novi doprinos –
proračunski iznos za tekuću godinu
Novi doprinos = proračunski iznos x nova stopa / važeća stopa
Utjecaj
povećanja poreza = 21 % varijacije u
doprinosu za mirovinsko osiguranje.
Utjecaj na
posebni namet / namet solidarnosti = 5,5 %
varijacije u doprinosu za mirovinsko osiguranje u 2011. i 2012.; 6 %
varijacije u doprinosu za mirovinsko osiguranje u 2014. Posebni namet
(5,5 %) istekao je 31. prosinca 2012. stoga ne postoji utjecaj na
odgovarajuću proračunsku liniju u 2013. Namet solidarnosti (6 %)
primjenjuje se od 1. siječnja 2014.
[1]               Kako je bilo na snazi prije stupanja na snagu Uredbe
1023/2013 od 22. listopada 2013.
[2]               Izvješće Eurostata iz 2011. o ažuriranoj aktuarskoj
procjeni mirovinskog osiguranja europskih dužnosnika (PSEO) u 2010., 1. rujna
2011., str. 6;
[3]               Izvješće iz 2012. o ažuriranoj aktuarskoj procjeni
mirovinskog osiguranja europskih dužnosnika (PSEO) u 2011., str. 6.;
[4]               Dopuna izvješću Eurostata od 1. rujna 2013. zbog
usklađivanja plaća u skladu s Uredbom (EU) br. 423/2014
Europskog parlamenta i Vijeća od 16. travnja 2014., 15. svibnja
2014., str. 3;
[5]               U skladu s člankom 83.a stavkom 4., u slučaju
kada razlika između trenutačne stope doprinosa (11,0 %) i stope
potrebne za održavanje aktuarske ravnoteže (9,9%) iznosi najmanje 0,25 poena
Vijeće usklađuje stopu u skladu s odredbama utvrđenima u Prilogu
XII. U skladu s člankom 2. stavkom 1. Priloga XII.
usklađivanje ne smije rezultirati doprinosom koji je veći od jednog postotnog
boda iznad ili ispod stope koja je bila na snazi prethodne godine. Komisija
stoga predlaže da se stopa doprinosa uskladi te da iznosi 10,0 % s
učinkom od 1. srpnja 2012.
[6]               SL L 56, 4.3.1968., str. 1.